Cintaine Schutte - Wikipedia
8 Julie 1987 (1987-07-08) (33 jaar oud)
Cintaine Schutte, gebore 8 Julie 1987, in Pretoria is 'n Suid-Afrikaanse aktrise en vervaardiger wat veral bekend is vir haar rol in die kykNET-reeks, Fynskrif (2018), die komediereeks Phil 101, die rolprente Hum (2016) en Knysna (2014). Aanvanklik wou Cintaine 'n oorbruggingsjaar na haar skoolloopbaan doen, danksy haar drama-onderwyser wat met haar ouers gaan gesels het om haar potensiaal met hulle te bespreek, het sy daarteen besluit en ingeskryf vir BA Drama vir die volgende jaar. Cintaine se ma het haar van kleins af geleer om dinge in haar omgewing te waar te neem, iets waarvoor sy vandag dankbaar is vir haar beroep as aktrise.
Sy het haar BA-honneursgraad in drama aan die Universiteit van Stellenbosch verwerf. Haar honneursgraad het sy in toneelspel gedoen en dit het behels dat sy saam met die vierdejaarstudente kon speel op die verhoog as deel van haar studies se praktiese module. Ná haar studies het sy haar eerste professionele teaterproduksie gekry deur 'n kennis, Tara Notcutt, wat sy by die Universiteit van Kaapstad ontmoet het.
Saam met ander vriende het sy en Notcutt 'n daadwerklike poging aangewend om jongmense by die teater te kry, deur meer relevante en tydsgebonde verhoogproduksies op die planke te bring.
Christiaan Olwagen en Saartjie Botha het Schutte genader om te speel in die toneelstuk, Die Seemeeu, oorspronklik geskryf deur Anton Chekov. Nadat die verhoogproduksie gedoen is, is die rolprent Die Seemeeu daarop gebaseer en uitgebrei tot 'n vollengtefilm, waarin sy ook gespeel het.
Schutte is 'n gebalanseerde aktrise wat haar kuns uitleef op film en die verhoog, maar nadat sy besef het sy nog net Seemeeu en Half Leeg gehad het agter haar naam as professionele produksies, het sy besluit om haar eie werk te begin vervaardig. Die eerste toneelstuk, Huishou, het as gevolg hiervan op die planke gekom.
In 2015 het sy 'n Kanna-toekenning gekry vir haar vertoning in die toneelstuk, Moeder Moed en die daaropvolgende jaar 'n Fleur Du Cap-toekenning vir haar rol as Masha in die verhoogstuk, Die Seemeeu. In 2017 ontvang Schutte 'n Woordfees-trofee vir haar toneelspel in die produksie, Drif, geskryf deur Reza de Wet.